ג'יימס הארדן

ראשית חייו

הארדן החל את קריירת המשחק שלו בתיכון ארטסיה שבקליפורניה. בשנתו השנייה בתיכון קלע ממוצע של 13.2 נקודות למשחק ובעונתו השלישית כשחקן תיכון העמיד הארדן ממוצעים של 18.8 נקודות, 7.7 ריבאונדים ו-3.5 אסיסטים למשחק, כשהוא מוליך את קבוצתו ל-33 ניצחונות מול הפסד בודד בעונה.

קריירת המכללות

עם סיום לימודיו התיכוניים בשנת 2007 עבר הארדן לשחק בשורותיה של אוניברסיטת המדינה של אריזונה המשחקת בחטיבה הפסיפית של המכללות (נקראת Pac-10). בעונת ה"פרשמן" שלו העמיד ממוצעים של 17.8 נקודות, 5.3 ריבאונדים ו-2.1 אסיסטים למשחק. בסיום העונה נבחר הארדן לאחד מה"פרשמנים" המצטיינים במכללות, ואף הופיע על שער המגזין ספורטס אילוסטרייטד. בעונתו השנייה רשם ממוצעים של 20.1 נקודות, 5.6 ריבאונדים ו-4.2 אסיסטים למשחק, כולל שיא קריירה של 40 נקודות במשחק אחד. בסיום העונה נבחר הארדן לשחקן המצטיין של העונה בחטיבה הפסיפית, והיה לשחקן השלישי בתולדות אוניברסיטת המדינה של אריזונה שנבחר לתואר, והשלישי בתולדות החטיבה שזכה בתואר בעונתו השנייה במכללות.‏

אוקלהומה סיטי ת'אנדר

הארדן נבחר במקום השלישי בדראפט ה-NBA של שנת 2009 על ידי קבוצת אוקלהומה סיטי ת'אנדר, ובכך הפך לבחירת הדראפט הראשונה בהיסטוריה של המועדון, שהתחרה בשם "סיאטל סופרסוניקס" עד שנת 2008. בעונת הרוקי שלו, שותף הארדן ב-76 משחקים בהם תרם 9.9 נקודות ב-20.0 דקות בממוצע, ונבחר לחמישיית הרוקיז השנייה.
בעונתו השנייה במועדון החל הארדן להיות בורג משמעותי יותר ברוטציה של המאמן סקוט ברוקס; הוא שותף בכל משחקיה של אוקלהומה, ושיפר את נתוניו האישיים כשקלע 12.2 נקודות למשחק עליהן הוסיף 1.1 חטיפות, 3.1 ריבאונדים ו-2.1 אסיסטים. במשחקי הפלייאוף קיבל הארדן 31.6 דקות על המגרש בממוצע בהן תרם 13.0 נקודות, 5.4 ריבאונדים ו-3.6 אסיסטים וסייע לקבוצתו, שבעונה הקודמת הודחה כבר בסיבוב הראשון, להעפיל עד לגמר המערב בו הודחה על ידי האלופה הנכנסת דאלאס מאבריקס.
בעונת 2011/2012, שהייתה עונה מקוצרת של 66 משחקים בשל שביתת שחקנים, המשיך הארדן לשפר את יכולותיו כשהוא עולה מהספסל כמחליפו של תאבו ספולושה. הוא תרם 16.8 נקודות למשחק, כולל שיא קריירה של 40 נקודות מול פיניקס סאנס, הוא נבחר בסיום העונה ברוב מוחץ של הקולות לשחקן השישי של העונה, ובגיל 22 היה לשחקן השני הצעיר בהיסטוריה שזכה בתואר.‏

יוסטון רוקטס

בטרם עונת 2012/2013 ניסתה אוקלהומה להאריך את חוזהו של הארדן שאמור היה להסתיים בתום אותה עונה. לאחר שהצדדים לא הצליחו להגיע להסכמה, עבר הארדן בטרייד ליוסטון רוקטס עם שני שחקנים נוספים, תמורת קווין מרטין והרוקי ג'רמי לאמב. במשחק הבכורה שלו במדי יוסטון קלע הארדן 37 נקודות, עליהן הוסיף 12 אסיסטים, שישה ריבאונדים וארבע חטיפות כדור, ובמשחק אחריו קבע שיא קריירה של 45 נקודות בניצחון הביתי מול אטלנטה הוקס. במהלך העונה הוא שבר את שיא המועדון שקבע מוזס מלון בשנת 1982, כשקלע 25 נקודות לפחות ב-14 משחקים רצופים, ונבחר לראשונה בקריירה למשחק האולסטאר של ה-NBA. במשחק מול שארלוט בובקאטס רשם הארדן את הטריפל דאבל הראשון בקריירה עם 21 נקודות, 11 ריבאונדים ו-11 אסיסטים, ובמפגש מול אוקלהומה, קבוצתו לשעבר שיפר את שיא הקריירה עם 46 נקודות. הוא רשם לאורך העונה 25.9 נקודות, 4.9 ריבאונדים ו-5.8 אסיסטים למשחק, הוביל את יוסטון למאזן של 45 ניצחונות מול 37 הפסדים ולמשחקי הפלייאוף לראשונה זה חמש שנים ובסיום העונה נבחר לחמישיית העונה השלישית. בסיבוב המשחקים הראשון פגשה יוסטון את אוקלהומה סיטי ת'אנדר. הארדן רשם בסדרה 26.3 נקודות אך לא הצליח למנוע את ניצחונה של אוקלהומה בשישה משחקים.
הארדן המשיך להיות אחד מהקלעים הבולטים בליגה גם בעונת 2013/2014. לקראת העונה הוחתם בקבוצה גם דווייט האוורד שיצר לצידו של הארדן את אחד הצמדים הדומיננטיים בליגה. הארדן תרם 25.4 נקודות עליהם הוסיף גם 6.1 אסיסטים, אך ספג לאורך העונה ביקורת רבה על משחק ההגנה הלוקה בחסר שלו. במשחקי הפלייאוף פגשה יוסטון את פורטלנד טרייל בלייזרס בסיבוב הראשון. הארדן קלע לאורך הסדרה 26.8 נקודות, אולם עשה זאת באחוזי קליעה נמוכים, ולא הצליח למנוע את הפסד קבוצתו בסדרה בשישה משחקים.
בעונת 2015/16 הופיע השחקן מספר רב של פעמים בפינת הטלוויזיה "Shaqtin' a fool" הלועגת ליכולותם הירודה של שחקנים בליגת ה-NBA. הפינה לעגה רבות ליכולות ההגנה הירודות של הארדן.
בעונת 2017/18 הארדן הוביל את קבוצתו למקום הראשון במערב עם המאזן הטוב ביותר בליגה, תוך שהוא מוביל את הליגה בנקודות ושובר את שיאו האישי עם 30.4 נקודות למשחק בעונה הסדירה.
ב-31 בינואר 2018 קלע שיא קריירה ושיא מועדון של 60 נקודות והוסיף עליהם 11 ריבאונדים ו-10 אסיסטים בניצחון קבוצתו על אורלנדו מג'יק. הטריפל דאבל עם מספר הנקודות הגבוה בתולדות הליגה.
ב-23 בינואר 2019 שיפר את שיאו האישי כשקלע 61 נקודות במשחק קבוצתו מול ניו יורק ניקס.